CELEX: 32014R0633
Language: lt
Date: 2014-06-13 00:00:00
Title: 2014 m. birželio 13 d. Komisijos reglamentas (ES) Nr. 633/2014, kuriuo iš dalies keičiamos Europos Parlamento ir Tarybos reglamento (EB) Nr. 853/2004 III priedo ir Europos Parlamento ir Tarybos reglamento (EB) Nr. 854/2004 I priedo nuostatos dėl konkrečių stambiųjų laukinių medžiojamųjų gyvūnų vežimo į skerdyklas ir laukinių medžiojamųjų gyvūnų veterinarinio skerdienos tikrinimo reikalavimų  Tekstas svarbus EEE

14.6.2014   
            
            
               LT
            
            
               Europos Sąjungos oficialusis leidinys
            
            
               L 175/6
            
         KOMISIJOS REGLAMENTAS (ES) Nr. 633/2014
   2014 m. birželio 13 d.
   kuriuo iš dalies keičiamos Europos Parlamento ir Tarybos reglamento (EB) Nr. 853/2004 III priedo ir Europos Parlamento ir Tarybos reglamento (EB) Nr. 854/2004 I priedo nuostatos dėl konkrečių stambiųjų laukinių medžiojamųjų gyvūnų vežimo į skerdyklas ir laukinių medžiojamųjų gyvūnų veterinarinio skerdienos tikrinimo reikalavimų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (1), ypač į jo 10 straipsnio 1 ir 2 dalis,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (2), ypač į jo 17 straipsnio 1 dalį,
   kadangi:
   
               (1)
            
            
               Reglamente (EB) Nr. 853/2004 nustatyti konkretūs gyvūninių maisto produktų higienos reikalavimai. Šiame reglamente, be kita ko, nustatyti ūkiuose auginamų ir laukinių medžiojamųjų gyvūnų mėsos gamybos ir pateikimo rinkai reikalavimai. Maisto tvarkymo subjektai turi užtikrinti, kad tokia mėsa būtų pateikiama rinkai, tik jeigu ji gaminama pagal šio reglamento III priedo IV skirsnį;
            
         
               (2)
            
            
               Tarybos direktyvoje 89/622/EEB (3) nustatyta, kad valstybės narės privalo užtikrinti, jog gyvūninių produktų, skirtų Bendrijos vidaus prekybai, veterinariniai patikrinimai atliekami kilmės ir paskirties šalyse;
            
         
               (3)
            
            
               Europos Komisijos Maisto ir veterinarijos tarnybos atliktas Sąjungos lygmens auditas valstybėse narėse parodė, kad prekyba stambiaisiais medžiojamaisiais laukiniais gyvūnais su kailiu iš medžioklės vietos į patvirtintas medžiojamųjų gyvūnų tvarkymo įmones, esančias kitose valstybėse narėse, yra įprasta praktika, tai paaiškina, kodėl didelė dalis pagaminamos laukinių medžiojamųjų gyvūnų mėsos yra parduodama tokiu būdu;
            
         
               (4)
            
            
               dėl tokios praktikos kilo neaiškumų dėl galiojančių Reglamento (EB) Nr. 853/2004 nuostatų praktinio taikymo ir Direktyvos 89/622/EEB nuostatų laikymosi, o ypač dėl įsipareigojimo užtikrinti tinkamą oficialiosios kontrolės lygį kilmės šalyje;
            
         
               (5)
            
            
               todėl siekiant užtikrinti, kad Reglamento (EB) Nr. 853/2004 ir Direktyvos 89/622/EEB nuostatų būtų laikomasi, būtina papildyti Reglamento (EB) Nr. 853/2004 nuostatas dėl stambiųjų laukinių medžiojamųjų gyvūnų su kailiu pervežimo ir prekybos sertifikatu, kuriuo būtų užtikrinamas ES nuostatų laikymasis kilmės šalyje. Siekiant išvengti neproporcingos administracinės naštos, turėtų būti leidžiama taikyti alternatyvų metodą, t. y. priimti specialiai apmokyto žmogaus pareiškimą, jei medžiojamųjų gyvūnų tvarkymo įmonė, esanti netoli medžioklės zonos, yra kitoje valstybėje narėje;
            
         
               (6)
            
            
               todėl Reglamentas (EB) Nr. 853/2004 turėtų būti atitinkamai iš dalies pakeistas;
            
         
               (7)
            
            
               Reglamento (EB) Nr. 854/2004 I priedo IV skirsnio VIII skyriuje nustatyti konkretūs reikalavimai dėl laukinių medžiojamųjų gyvūnų mėsos oficialiosios kontrolės. Remdamasis šiame skyriuje išdėstytomis nuostatomis veterinarinio skerdienos patikrinimo metu medžiojamųjų gyvūnų tvarkymo įmonės valstybinis veterinarijos gydytojas turi atsižvelgti į medžioklėje dalyvavusio specialiai parengto žmogaus pateiktą pareiškimą ar informaciją pagal Reglamentą (EB) Nr. 853/2004. Tais atvejais, kai stambieji laukiniai medžiojamieji gyvūnai su kailiu gabenami iš medžioklės vietos į kitą valstybę narę, tikslinga, kad valstybiniai veterinarijos gydytojai taip pat patikrintų atitinkamą su siunta pateikiamą sertifikatą ir atsižvelgtų į jame pateiktą informaciją;
            
         
               (8)
            
            
               todėl Reglamentas (EB) Nr. 854/2004 turėtų būti atitinkamai iš dalies pakeistas;
            
         
               (9)
            
            
               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 853/2004 III priedas iš dalies keičiamas pagal šio reglamento I priedą.
   2 straipsnis
   Reglamento (EB) Nr. 854/2004 I priedas iš dalies keičiamas pagal šio reglamento II priedą.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. gegužės 1 d. visoms siuntoms, kurios atgabenamos į valstybes nares.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. birželio 13 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 139, 2004 4 30, p. 55.
   
      (2)  OL L 139, 2004 4 30, p. 206.
   
      (3)  1989 m. gruodžio 11 d. Tarybos direktyva 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (OL L 395, 1989 12 30, p. 13).
   
      I PRIEDAS
      Reglamento (EB) Nr. 853/2004 III priedo IV skirsnio II skyriaus 8 punktas pakeičiamas taip:
      
         
                     „8.
                  
                  
                     Be to, stambieji laukiniai medžiojamieji gyvūnai su kailiu:
                     
                                 a)
                              
                              
                                 gali būti nulupami ir pateikiami į rinką tik tada, jeigu:
                                 
                                             i)
                                          
                                          
                                             prieš lupant kailį tas gyvūnas buvo laikomas ir tvarkomas atskirai nuo kito maisto ir nebuvo sušaldytas;
                                          
                                       
                                             ii)
                                          
                                          
                                             nulupus kailį, medžiojamųjų gyvūnų tvarkymo įmonėje tam gyvūnui buvo atliktas galutinis patikrinimas pagal Reglamentą (EB) Nr. 854/2004;
                                          
                                       
                           
                                 b)
                              
                              
                                 gali būti nugabenti į medžiojamųjų gyvūnų tvarkymo įmonę kitoje valstybėje narėje tik tada, jei gabenimo į medžiojamųjų gyvūnų tvarkymo įmonę metu su siunta pateikiamas sertifikatas, atitinkantis sertifikato formą, nurodytą Komisijos įgyvendinimo reglamento ES Nr. 636/2014 (1) priede, kurį išdavė ir pasirašė valstybinis veterinarijos gydytojas; šiuo sertifikatu paliudijama, kad 4 punkte nustatyti reikalavimai dėl pareiškimo ir atitinkamų gabenamų skerdienos dalių buvo patenkinti.
                                 Pagal Direktyvos 89/622/EEB 3 straipsnio 1 dalį tais atvejais, kai siuntos yra gabenamos į medžiojamųjų gyvūnų tvarkymo įmones arti medžioklės zonos, esančias kitoje valstybėje narėje, kaip nurodyta 2 punkte, prie siuntos turi būti pridėtas ne sertifikatas, bet specialiai parengto žmogaus pareiškimas, atsižvelgiant į gyvūnų sveikatos būklę valstybėje narėje, kuri yra kilmės šalis.
                              
                           
               
      
   
      II PRIEDAS
      Reglamento (EB) Nr. 854/2004 I priedo IV skirsnio VIII skyriaus A dalis papildoma 2a punktu:
      
         
                     „2a.
                  
                  
                     Valstybinis veterinarijos gydytojas turi patikrinti, kad sveikatos sertifikatas atitiktų sertifikato formą, nurodytą Komisijos įgyvendinimo reglamento (ES) Nr. 636/2014 (1) priede, arba kad pareiškimas (-ai), pateikiamas gabenant stambiųjų laukinių medžiojamųjų gyvūnų su kailiu siuntą į medžiojamųjų gyvūnų tvarkymo įmones iš kitos valstybės narės teritorijos, atitiktų Reglamento (EB) Nr. 853/2004 III priedo IV skirsnio II skyriaus 8 punkto b dalį. Valstybinis veterinarijos gydytojas turi atsižvelgti į to sertifikato arba pareiškimo (-ų) turinį.